Matovič, Igor, poslanec NR SR (2016-06-07):
Dovoľte mi rozdeliť moje vystúpenie na dve časti. Teraz iba taký stručný úvod, ostatné po obedňajšej prestávke. Vzhľadom na to, že sa nedalo reagovať vo faktickej viac ako dvomi minútami, ja by som naozaj ešte raz upriamil pozornosť na ľudí, ktorí teraz tu bojujú za Kaliňáka, akí ľudia to tu hovoria. Keď začnem od pána poslanca Kvorku, okresného predsedu SMER-u, človek, ktorý sa zaľúbil do Rómky v osade. Áno, láske nerozkážeš, aj Rómky sú pekné, aj mladé Rómky sú pekné a potom následne, keď možno tam nejaká žiarlivosť do toho vstúpila, tak išiel jej skutočného frajera trošičku obšťastniť svojimi päsťami. Kto ho z toho vylízal? Kto bol ministrom vnútra, ktorý zakryl tohto pána a očistil ho natoľko, že dnes tu môže sedieť čistý ako Panenka Mária medzi nami, ktorý nikdy v živote nič nespáchal. Jasné, že bude kryť chrbát Robertovi Kaliňákovi, lebo je to životne dôležitý človek pre takýchto ľudí. Pozrime sa predtým, kto hovoril niečo. Pán Bagačka, primátor to malinkého mestečka Hnúšťa. Osemtisíc ľudí má, tam hore sedí, osemtisíc. Sedem a pol, ale tých osemtisíc je také príznačné. Tento človek ako primátor mesta sa správal ako dobrý hospodár a urobil akože tender na skrášlenie si toho námestíčka v meste, kde stojí alebo v tom čase stál dvojizbový byť 8-tisíc eur. Urobil takú súťaž, takú férovú súťaž, že kúpil obyčajnú lavičku na námestí, a nie jednu, ale osem lavičiek, každú po 8-tisíc eur. Ešte raz, za cenu dvojizbového bytu tamten človek kúpil lavičky po 8-tisíc eur. Môžeš vykrikovať, koľko chceš, že klamem. Vieš, že hovorím pravdu. Je to verejne prístupná informácia. Čiže človek, ktorý takýto podvod spácha, samozrejme, že potrebuje na mieste ministra vnútra Kaliňáka, ktorý vyznáva základné pravidlo mafie, že vlastných nezrádza. Človeka, ktorý zaviedol do slovenskej polície a slovenskej politiky praktiky sicílskej mafie, že vlastných nezrádzam, aj keby ma rezali. Takýchto ľudí, samozrejme, títo ľudia obhajovať budú, lebo sú pre nich životne dôležití, ako pre rastliny kysličník uhličitý, ako pre človeka kyslík. Áno, Kaliňák pre Bagačku, Kvorku a podobných podvodníkov je životne dôležitý a preto sú tu jediní, ktorí sa tu dušujú a niečo hovoria. Ale dovoľte mi zároveň s vystúpením Daniela Lipšica upozorniť na jedno, že ste ani len nepochopili, o čom tu Daniel Lipšic hovoril. Tu nebolo to podstatné, že či teda teraz konkrétny nejaký jeden človek si vybavoval alebo nevybavoval nejakú pokutu. Ale to, čo následne Kaliňákova inšpekcia urobila, a to, že Kaliňák toho človeka, ktorý to vybavoval, ktorý prikryl tohto páchateľa, povýšil a urobil rovno z neho šéfa všetkých poriadkových policajtov na Slovensku. Toto sú praktiky sicílskej mafie, ktoré vniesol Robert Kaliňák do slovenskej polície a politiky. Čiže ešte raz, vy nie ste schopní pochopiť štyri súvislé vety a podstatu problému, na ktorý ukázal Daniel Lipšic. Podstata problému nebola to, že si nejaký vodič na najdrahšom aute na svete zhodou okolností, ktorý prekročil dvojitú plnú čiaru a nebol zapásaný, vybavoval pokutu alebo snažil sa ukecať policajtov, ale to, že priamy nadriadený, a to je Robert Kaliňák v prípade polície a pri policajnej inšpekcii, ktorá priamo prislúcha pod ministra vnútra, povýšil človeka, voči ktorému bola takáto sťažnosť a tí ľudia v tej policajnej inšpekcii ani len nevypočuli tých chudákov dopravákov, ktorí sa vzopreli tomu, že niekto chcel od nich, aby porušili zákon. Dobre, tak aby ste pochopili podstatu, o čom sa tu bavíme. A keď pani Nachtmatoová, či Nachtmannová, prepáčte, hovorí o tom, že Daniel Lipšic tu niečo vytrhol z kontextu, tak dovolím si upriamiť vašu pozornosť na úvodnú vetu jeho slávneho vystúpenia v Hospodárskych novinách, a máte to, áno, na internete, nemusíte pozerať ani do TASR. A tá veta znela: „Niektorí politici začali po voľbách prezentovať tie dépeháčkarské kauzy, ktoré sú, mimochodom, fakt kompletne vymyslené.“ (Prerušenie vystúpenia predsedajúcim.)